**Ministru kabineta noteikumu projekta “Noteikumi par atbilstības novērtēšanas institūciju novērtēšanu, akreditāciju un uzraudzību”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projektu mērķis ir skaidrāka prasību noteikšana akreditācijas procesā iesaistītajām institūcijām un personām.  Noteikumiem jāstājas spēkā 2020.gada 1.janvārī |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma "Par atbilstības novērtēšanu" 13.panta pirmā daļa un Vides aizsardzības likuma 39.panta ceturtā daļa.  Noteikumu projekta izstrāde ir Ekonomikas ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Nacionālās akreditācijas sistēmas darbība, kas sevī ietver atbilstības novērtēšanas institūciju novērtēšanu, akreditāciju un uzraudzību ir noteikta Ministru kabineta 2008.gada 16.decembra noteikumos Nr.1059 "Noteikumi par atbilstības novērtēšanas institūciju novērtēšanu, akreditāciju un uzraudzību" (turpmāk – Noteikumi).  Spēkā esošie Noteikumi nosaka nacionālās akreditācijas sistēmas darbību, akreditācijas kārtību, akreditēto atbilstības novērtēšanas institūciju saraksta izveidošanu un uzturēšanu. Pašreiz spēkā esošie Noteikumi ir nepilnīgi, kas apgrūtina akreditācijas procesā iesaistīto atbilstības novērtēšanas institūciju izpratni par kārtību, kādā iegūstama un uzturama akreditācija. Tāpat Noteikumos nepieciešams skaidrāk noteikt Aģentūras, atbilstības novērtēšanas institūciju un akreditācijas procesā iesaistīto personu (vadošo vērtētāju, tehnisko ekspertu, tehnisko vērtētāju) pienākumus, kā arī procedūru, kā tiek pieņemti akreditācijas lēmumi. Ņemot vērā iepriekš minēto, Noteikumus nepieciešams izdot jaunā redakcijā un līdz ar to ir izstrādāts jauns noteikumu projekts.  Kopš 2018.gada 1.marta nacionālās akreditācijas institūcijas funkcijas pilda Valsts aģentūra “Latvijas Nacionālais akreditācijas birojs” (turpmāk – Aģentūra). Aģentūras funkcijas ir noteiktas Ministra kabineta 2018.gada 27.februāra noteikumos Nr.111 “Valsts aģentūras “Latvijas Nacionālais akreditācijas birojs nolikums” (turpmāk – Nolikums). Saskaņā ar Nolikumu Aģentūras viens no mērķiem ir tieši piemērojamo Eiropas Savienības un starptautisko prasību ievērošanas nodrošināšana akreditācijas jomā.  Akreditācijas sistēmas darbība un prasības valstu nacionālajām akreditācijas institūcijām ir noteiktas Eiropas Parlamenta un Padomes 2008.gada 9.jūlija Regulā (EK) Nr.765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr.339/93 (turpmāk Regula 765/2008). Saskaņā ar Regulas 765/2008 prasībām katra dalībvalsts nosaka vienu akreditācijas institūciju. Likuma par Atbilstības novērtēšanu 6.panta trešā daļa nosaka, ka nacionālā akreditācijas institūcija izpilda Regulas Nr.765/2008 8.pantā minētās prasības.  Līdz ar to Noteikumu projektā, atbilstoši Regulas 765/2008 8.pantā minētajam, norādīts, ka Aģentūra atbilstības novērtēšanas institūciju novērtēšanas procesu un akreditēto institūciju uzraudzību organizē atbilstoši aģentūras izstrādātai metodikai un procedūrām un minētās procedūras izstrādātas saskaņā ar Regulu 765/2008, saistošajiem Eiropas un starptautisko akreditācijas organizāciju dokumentiem un piemērojamo standartu prasībām kā tas noteikts Regulas 11.panta pirmajā punktā, kurā tiek noteikta nacionālo akreditācijas institūciju atbilstības prezumpcija, proti, ja nacionālā akreditācijas institūcija atbilst piemērojamo standartu prasībām, kas publicēti Eiropas Savienības Oficiālajā Vēstnesī, tā atbilst Regulas 765/2008 prasībām. Piemērojamais standarts, kas publicēts Eiropas Savienības Oficiālajā Vēstnesī un nodrošina atbilstības prezumpciju nacionālām akreditācijas institūcijām ir EN ISO/IEC 17011:2017 standarta “Atbilstības novērtēšana. Prasības akreditācijas institūcijām, kas akreditē atbilstības novērtēšanas institūcijas” (turpmāk – standarts 17011).  Šāda kārtība pastāv arī patlaban, taču ar Noteikumu projektu precīzāk tiek norādīts, ka Aģentūras darbība balstīta uz metodikām un procedūrām, kas izstrādātas saskaņā ar Regulu 765/2008 un saistošo piemērojamo dokumentu prasībām (Eiropas Akreditācijas kooperācijas (turpmāk – EA), kuras biedrs ir Aģentūra un kurai ir saistoši EA izstrādātie dokumenti, izstrādātās vadlīnijas un EA apstiprinātos starptautisko organizāciju dokumentus (Starptautiskā akreditācijas foruma (IAF) un Starptautisko laboratoriju akreditācijas kooperācijas (ILAC)) obligātos dokumentus). Tā kā šīs metodikas ir plaši un detalizēti aprakstītas katrai akreditācijas jomai (piemēram, testēšanas, kalibrēšanas laboratorijām, inspicēšanas institūcijām, personu, produktu sertificēšanas institūcijām) un, lai iesaistītām būtu iespējams ērtā un vieglā veidā iepazīties ar metodikām, kas attiecināmas un konkrēto jomu, tās publicētas Aģentūras tīmekļa vietnē.  Noteikumu projektā iekļauto pienākumu attiecībā uz līgumu slēgšanu starp aģentūru un institūciju, prasības akreditācijas lēmumu pieņemšanai, akreditācijas apliecības izsniegšanai, akreditācijas ciklam un akreditācijas zīmes lietošanai, kā arī prasības akreditācijas komisijas sastāvam un kompetencēm izriet no Regulas 765/2008 piemērojamā standarta 17011, kas paredz, ka tiek noteikts process līguma slēgšanai, un citām iepriekš minētajām Aģentūras darbībām.  Atbilstoši Regulas 765/2008 11.panta pirmajam punktam standarts 17011 ir piemērojamais standarts, proti, sniedz atbilstības prezumpciju, un tas nav mērojamu obligāti piemērojamais standarts, kas nacionālajām akreditācijas institūcijām ir obligāti jāpiemēro. Tādēļ uz standartu 17011 Noteikumu projektā nav iekļauta tieša atsauce un atbilstoši Standartizācijas likuma 13.panta pirmajai daļai tas nav obligāti piemērojamais standarts un līdz ar to uz to neattiecas Standartizācijas likuma 14.panta otrās daļās norma, kas nosaka ka obligāti piemērojamiem standartiem jābūt tulkotiem valsts valodā.  Salīdzinājumā ar spēkā esošajiem Noteikumiem, projektā precīzāk norādītas tās personas un to pienākumi, kas ir iesaistītas atbilstības novērtēšanas institūciju novērtēšanas procesā atbilstoši standartā 17011 noteiktajam. Standarts 17011 ir viens no Aģentūras darbību reglamentējošajiem dokumentiem, kas publicēts Eiropas Savienības Oficiālajā Vēstnesī. Tā piemērošana, kā iepriekš minēts izriet no Regulas 765/2008 11.panta prasībām. Noteikumu projekts paredz, ka atbilstības novērtēšanas institūciju novērtēšanu veic vadošais vērtētājs, kurš ir novērtēšanas grupas vadītājs, un tehniskais vērtētājs – Aģentūras noteikta persona, kurai uzdots patstāvīgi vai kā novērtēšanas grupas loceklim veikt novērtēšanu, kā arī tehniskais eksperts – persona, kura Aģentūras uzvedumā un vērtētāja uzraudzībā nodrošina tehniskās zināšanas un ekspertīzi novērtējamā jomā, bet nav tiesīga veikt novērtēšanu patstāvīgi.  Vienlaikus salīdzinājumā ar Noteikumiem, Noteikumu projekts paredz Aģentūras piesaistīto tehnisko ekspertu un tehnisko vērtētāju iesaistes kārtību un apjomu. Papildus institūciju novērtēšanas procesam, minētie eksperti tiek piesaistīti Aģentūrā saņemto sūdzību izskatīšanas ietvaros, par tām atbilstības novērtēšanas institūcijām, kuru novērtēšanās ir bijuši piesaistīti. Šāda prasība nepieciešama, lai Aģentūrai izskatot sūdzību par atbilstības novērtēšanas institūciju, būtu iespējams pieņemt objektīvu lēmumu par sūdzības pamatotību, ņemot vērā arī piesaistīto tehnisko ekspertu un tehnisko vērtētāju sniegto informāciju, arī tajos gadījumos, kad novērtēšanas process ir noslēdzies.  Noteikumu projektā skaidrāk kā Noteikumos norādīti nosacījumi, pie kādiem tiek pieņemts lēmums par akreditācijas atcelšanu, kas cita starpā ietver akreditācijas nosacījumu sistemātisku nepildīšanu (vairāk kā divas reizes akreditācijas cikla laikā).  Aģentūras iekšējās procedūras paredz, ka atbilstības novērtēšanas institūciju neatbilstības tiek iedalītas trīs līmeņos:  Novērojums (1) – konstatējums, ka institūcija kopumā pilda Noteikumu projekta 3. punktā un saistošajos piemērojamajos dokumentos noteiktās prasības, bet atsevišķos aspektos ir nepieciešami pilnveidojami;  Neatbilstība (2) – konstatējums, ka institūcija nepilda vai nepienācīgi pilda Noteikumu projekta 3. punktā un saistošajos piemērojamajos dokumentos noteiktās prasības.  Būtiska neatbilstība (3) - neatbilstība, kam piemīt kāda no turpmāk norādītajām pazīmēm, un, kas novēršama saīsinātā termiņā, tostarp:   * institūcijas veiktā tehniskā darbība norāda uz institūcijas nekompetenci vai akreditācijas kritērijiem neatbilstošu praksi; * netiek nodrošināta akreditācijas kritērijos noteikto pārvaldības prasību izpilde un tādējādi tiek apdraudēta institūcijas visas pārvaldības sistēmas pareiza darbība; * neatbilstības, kas pie akreditācijas saglabāšanas rada draudus sabiedrības drošībai, indivīdu dzīvībai, veselībai vai ar likumu aizsargātajām interesēm; * neatbilstības, kas sistemātiski atkārtojas akreditācijas cikla laikā.   Kā arī tajā ietverti to novēršanas (korektīvo darbību) laika periodi atbilstoši neatbilstību iedalījumam - līdz nākamai novērtēšanai, viena mēneša laikā, septiņu dienu laikā.  Regulas 765/2008 piemērojamais standarts 17011 nosaka, ka akreditācija tiek atcelta arī gadījumos, kad ir iegūti pierādījumi, kas apliecina, ka institūcija ir veikusi krāpnieciskas darbības, slēpusi informāciju vai apzināti izplatījusi nepatiesu informāciju. Ar šiem gadījumiem saprot tādu institūcijas rīcību, kas attiecas uz akreditācijas statusa izmantošanu, kā piemēram, ja institūcija maldina klientus par savas akreditācijas sfēras darbības robežām, akreditācijas darbības termiņu, izsniedz atbilstības apliecinājumus, neveicot vai neatbilstoši veicot atbilstības novērtēšanas darbības.  Institūciju akreditācijas un uzraudzības procesu Aģentūra veic saskaņā ar Administratīvā procesa likumā noteiktajiem termiņiem, kas noteikti 64.panta pirmajā daļā. Savukārt, 64.panta otrajā daļā paredzēto iespēju, attiecībā uz administratīvā akta izdošanu garākā termiņā, Aģentūra izmanto gadījumos, kad nepieciešams pieprasīt papildus informāciju no institūcijas. Likuma “Par atbilstības novērtēšanu” 14.panta pirmās daļas 1.punkts nosaka, ka nacionālās akreditācijas institūcijas galvenās funkcijas ir novērtēt, akreditēt atbilstības novērtēšanas institūcijas, kā arī uzraudzīt šo institūciju darbību, ievērojot Latvijas nacionālos standartus, normatīvos aktus, Eiropas vai starptautiskos standartus, kā arī savstarpējos atzīšanas līgumos ar starptautiskajām akreditācijas organizācijām noteiktās prasības. Pildot iepriekšminētās funkcijas likuma “Par atbilstības novērtēšanu” 14.panta otrajā daļā noteikts, ka nacionālā akreditācijas institūcijai ir tiesības izdot administratīvos aktus, savukārt šī likuma 15.pants nosaka, ka pieņemtos lēmumus var pārsūdzēt tiesā saskaņā ar Administratīvā procesa likumā noteikto kārtību. Aģentūras tiesības attiecībā uz nelabvēlīga administratīvā akta izsniegšanu, cita starpā nosaka Regulas 765/2008 5.panta ceturtais punkts.  Maksa par Aģentūras sniegtajiem pakalpojumiem tiek noteikta atbilstoši maksas pakalpojumu cenrādim, kas noteikts Ministru kabineta 2018.gada 27.februāra noteikumos Nr.114 “Valsts aģentūras "Latvijas Nacionālais akreditācijas birojs" maksas pakalpojumu cenrādis”, kas izdoti saskaņā ar Publisko aģentūru likuma 5. panta pirmo daļu. Vienlaikus likuma “Par atbilstības novērtēšanu” 14.panta trešās daļas 2.punktā ir noteikts, ka izdevumus, kas saistīti ar novērtēšanu, akreditāciju un uzraudzību reglamentētajā un nereglamentētajā sfērā, sedz attiecīgā atbilstības novērtēšanas institūcija.  Noteikumu projektā paredzēts arī nosacījums, kad Aģentūra institūcijas novērtēšanas procesā var neapmeklēt institūciju. Tie ir gadījumi kad izmaiņas akreditācijas sfērā ir tādas, kuras neietekmē atbilstības novērtēšanas institūciju spēju veikt atbilstības novērtēšanas darbības. Šāda pieeja tiek īstenota, ja notiek formālas izmaiņas, kuras iespējams novērtēt, izvērtējot iesniegtos dokumentus un nav nepieciešams doties pie klienta un klātienē vērtēt vides apstākļus, personālu, tehnisko nodrošinājumu. Šādu pieeju ir iespējams īstenot normatīvo aktu un standartu (vai citu piemērojamo dokumentu) tehniska rakstura izmaiņu gadījumā, ja izmaiņas neskar aspektus, kas vērtējami uz vietas institūcijā. Tāpat var attālināti novērtēt institūciju (izvērtēt dokumentus), gadījumos, kad mainītas atsauces uz dokumentiem, papildinātas veidlapas un citos formālos izmaiņu gadījumos.  Saskaņā ar Nolikumu akreditācijas lēmumus pieņem akreditācijas komisija. Šos lēmumus var apstrīdēt iesniedzot iesniegumu Aģentūrā. Apstrīdētos lēmumus izskata Aģentūras direktora izveidota apelācijas komisija. Savukārt Aģentūras komisijas apelācijas lēmumus var pārsūdzēt tiesā Administratīvā procesa likuma noteiktajā kārtībā.  Noteikumu projektā skaidrāk noteikts, kādos gadījumos Aģentūra ir tiesīga veikt novērtēšanu atkāpjoties no izstrādātā novērtēšanas plāna, kas, cita starpā, ietver arī citus gadījumus, kad nepieciešams pārliecināties par korektīvo darbību efektivitāti, kā arī tajos gadījumos, kad akreditācijas lēmumā ir iekļauts akreditētās institūcijas darbību ierobežojošs nosacījums un Aģentūrai nepieciešams pārliecināties par tā izpildi.  Noteikumu projektā iekļauts arī nosacījums par sertifikācijas lietu nodošanu citai akreditētai sertificēšanas institūcijai gadījumā, kad akreditētā sertifikācijas institūcijas institūcija beidz pastāvēt. Šādu kārtību nepieciešams paredzēt, lai personai vai komersantam, kurš jau ir saņēmis akreditētas sertificēšanas institūcijas pakalpojumu, kā piemēram personāla kompetences sertifikāts, pakalpojumu vai kvalitātes sistēmu sertifikātu, saglabātu iespēju darboties saskaņā ar sertifikātā norādīto darbības jomu un periodu, gadījumā, ja akreditētā institūcija, kura veic sertificēšanu beidz sniegt savu akreditēto pakalpojumu. Šāda sertifikācijas lieti nodošana ir nepieciešama, jo akreditācijas prasības paredz uzraudzības pasākumus tās izsniegtajiem atbilstību apliecinošiem dokumentiem. Ja sertificēšanas lietas netiek nodotas, netiek veikta paredzētā uzraudzība līdz ar to sertifikācijas institūcijas izsniegtie dokumenti neatbilst noteiktajām prasībām un atbilstības sertifikātu īpašniekiem jāveic atkārtots sertificēšanas process citā akreditētajā institūcijā.  Iepriekš minētā kārtība nav attiecināma uz gadījumiem, kad nozares normatīvajos aktos (kā piemēram būvniecības nozari reglamentējošajos normatīvajos aktos) ir paredzēta citas prasības (kā piemēram šo lietu nodošanu Ekonomikas ministrijai) attiecībā uz personas lietu nodošanu.  Salīdzinājumā ar spēkā esošajiem Noteikumiem, akreditācijas zīmes simbols papildināts ar norādi uz akreditācijas standartu. Šāds papildinājums veikts, ņemot vērā Eiropas Akreditācijas kooperācijas izstrādāto dokumentu, kura šādu prasību pamatojusi ar to, ka šāda norāde nepieciešama, lai tas būtu vieglāk uztverams starptautiskā mērogā. Šāda prasība ietverta arī standartā 17011.  Noteikumu projekta noslēguma jautājumi paredz, ka jaunās prasības attiecībā uz akreditācijas zīmes lietošanu piemērojamas no 2020.gada 1.jūnija (pusgadu pēc noteikumu projekta spēkā stāšanās brīža). Minētais pārejas periods nepieciešams, lai dotu iespēju atbilstības novērtēšanas institūcijām ieviest prasības attiecībā uz akreditācijas zīmes lietošanu savos dokumentos, kā piemēram veidlapās un citos materiālos.  Noteikuma projektā iekļautie noslēguma jautājumi paredz, ka institūcijas, kas akreditētas atbilstoši spēkā esošajiem Noteikumiem tiks uzskatītas par atbilstošām Noteikuma projektā iekļautajām prasībām. Šāds punkts iekļauts, jo Noteikumu projekts neparedz izmaiņas prasībās, kas attiecināmas uz atbilstības novērtēšanas institūcijām, kas vēlas iegūt akreditāciju. Ņemot vērā, ka prasības atbilstības novērtēšanas institūcijām paliek nemainīgas, veikt šobrīd akreditēto atbilstības novērtēšanas institūciju pārakreditāciju atbilstoši Noteikumu projektam nav nepieciešams. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Aģentūra |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Aģentūra un atbilstības novērtēšanas institūcijas |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |  |
| --- | --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | | |
| 1. | Saistītie tiesību aktu projekti | Tehniski grozījumi Vides aizsardzības likumā attiecībā uz 39.panta ceturtajā daļā ietverto pilnvarojumu Ministru kabinetam |
| 2. | Atbildīgā institūcija | Ekonomikas ministrija, Vides aizsardzības un reģionālās attīstības ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Ar noteikumu projektu tiek ieviestas Regulas Nr. 765/2008 II nodaļā noteiktās prasības, jo Aģentūra regulas izpratnē darbojas kā nacionālā akreditācijas institūcija. |
| 2. | Citas starptautiskās saistības | Aģentūra ievēro nacionālā standarta statusā adaptētā starptautiskā standarta LVS EN ISO/IEC 17011:2017 prasības, kā arī Eiropas akreditācijas struktūras (EA) un starptautisko institūciju: starptautiskās laboratoriju akreditācijas sadarbības organizācijas (ILAC) un starptautiskā akreditācijas forums (IAF), apstiprinātos reglamentējošos dokumentus. Minēto dokumentu piemērošanas pienākums izriet no Regulas Nr. 765/2008*.*  Tāpat Aģentūra novērtē atbilstības novērtēšanas institūciju kompetenci saskaņā ar Regulu 765/2008 un piemērojamajiem standartiem, kas publicēti Eiropas Oficiālajā Vēstnesī sniedz atbilstības prezumpciju Regulas 765/2008 izvirzītajām prasībām. |
| 3. | Cita informācija | Nav |

|  |  |  |  |
| --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2008.gada 9.jūlija Regulas Nr.765/2008 ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr.339/93 | | |
|  | | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu). | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji,- sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā. | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts,- norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos. |
| Regulas 765/2008 4.panta 1.punkts | 1.1. apakšpunkts | Tiesību norma pārņemta pilnībā | Projekts stingrākas prasības neparedz |
| Regulas 765/2008 5.panta 1.punkts | 34.punkts | Tiesību norma pārņemta pilnībā | Projekts stingrākas prasības neparedz |
| Regulas 765/2008 5.panta 3.punkts | 18., 20.punkts | Tiesību norma pārņemta pilnībā | Projekts stingrākas prasības neparedz |
| Regulas 765/2008 5.panta 4.punkts | 30.4.,30.5., 31.punkts | Tiesību norma pārņemta pilnībā | Projekts stingrākas prasības neparedz |
| Regulas 765/2008 8.panta 5.punkts | 3.,4. punkts | Tiesību norma pārņemta pilnībā | Projekts stingrākas prasības neparedz |
| Regulas 765/2008 8.panta 6.punkts | 5.punkts | Tiesību norma pārņemta pilnībā | Projekts stingrākas prasības neparedz |
| Regulas 765/2008 8.panta 7.punkts | 6. punkts | Tiesību norma pārņemta pilnībā | Projekts stingrākas prasības neparedz |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pirms Projekta izsludināšanas Valsts sekretāru sanāksmē Projekts 2018.gada 17.oktobrī ievietots Ekonomikas ministrijas mājas lapā viedokļu sniegšanai, 2018.gada 24.oktobrī publicēta informācija Aģentūras mājas lapā par iespējām sniegt komentārus, kā arī informēti Latvijas Nacionālās akreditācijas Padomes locekļi. |
| 2. | Sabiedrības līdzdalība projekta izstrādē | Sabiedrības līdzdalība Projekta izstrādē īstenota atbilstoši Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā” 7.4.1 apakšpunktam, proti, sabiedrības pārstāvjiem tika dota iespēja rakstiski sniegt viedokli par Noteikumu projektu tā izstrādes stadijā. |
| 3. | Sabiedrības līdzdalības rezultāti | Saņemti priekšlikumi un iebildumi no Latvijas testēšanas laboratoriju asociācijas, Latvijas Kvalitātes biedrības, SIA “Bureau Veritas”, SIA “Rodau”, kas izvērtēti Projekta izstrādes stadijā un iespēju robežās ņemti vērā.  Iebildumi ņemti vērā precizējot, ka Aģentūra savā darbībā ievēro Regulas 765/2008 prasības, tostarp, ka novērtēšanā iesaistītās personas nerada interešu konfliktu.  Nav ņemti vērā iebildumi, kuri saistīti ar administratīvā procesa nodrošināšanu iestādē (procesuālie termiņi, lēmumu pieņemšana, apstrīdēšana), jo administratīvais process iestādē notiek saskaņā ar Administratīvā procesa likumu, kuru normatīvajos aktos nedublē.  Tāpat nav ņemts vērā iebildums par to, ka institūcijai ir tiesības iebilst pret akreditācijas komisijas sastāvu, jo standarts 17011 šādas tiesības neparedz, tas paredz tiesības iebilst pret novērtēšanas grupas sastāvu.  Vairāki iebildumi ņemti vērā, skaidrojot Projekta Anotācijā (kā piemēram skaidrojot terminus - “krāpnieciskas darbības”, “informācijas slēpšana”, “nepatiesas informācijas apzināta izplatīšana”, “citi akreditācijas lēmumi”, kā arī skaidrota neatbilstību gradācija).  Ņemts vērā iebildums un paredzēts, ka akreditācijas apliecības izsniedz tikai pēc institūcijas pieprasījuma un samazināts termiņš kādā institūcijai tiek nosūtīts akreditācijas komisijas lēmums. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aģentūra, Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs Aģentūras funkciju un uzdevumu apjomu. Jaunas institūcijas netiek veidotas, kā arī nav paredzēta esošo institūciju likvidācija vai reorganizācija.  Noteikumu projekts tiks realizēts esošo cilvēkresursu ietvaros. |
| 3. | Cita informācija | Nav |

ekonomikas ministrs Ralfs Nemiro

Vīza:

Valsts sekretārs Ēriks Eglītis

Stiebre, 67013019

Anda.Stiebre@em.gov.lv